**»Ad 5 (seja HK UL 18.9.2019)**

UL FF – predlog spremembe 42. člena krovnih Meril; prejeto po e-pošti dne 17. 8. 2019:

Predlog spremembe 42. člena Meril za izvolitve v nazive znanstvenih delavcev ter sodelavcev Univerze v Ljubljani - Uradno prečiščeno besedilo, velja od 21. 6. 2019.

Filozofska fakulteta je glede čistopisa Meril, ki veljajo od 21. 6. 2019 že maja 2019 opozorila UL, da takrat še osnutek čistopisa Meril pomembnih (mednarodno odmevnih) del ne opredeljuje na enak način kot tedanja Merila (NPB), ki so veljala od 23. 6. 2018.

Takratni 49. člen je namreč določal:

*Za objavo z mednarodno odmevnostjo se šteje besedilo, objavljeno v enem od* ***razširjenih tujih jezikov****, v eni od revij, indeksiranih v SSCI ali SCI z IF>0 ter AHCI, ali v revijah, ki so po mnenju stroke po kakovosti in mednarodni odmevnosti primerljive s temi revijami. Primerljiva revija mora biti na enem izmed ustreznih mednarodnih seznamov. Seznam teh revij na predlog članice, ki kot matično goji področje, na katerem se kandidat voli v naziv, po predhodnem mnenju HK potrdi Senat UL (Priloga 5).*

Kot pogoj za izvolitev v naziv docenta, izrednega in rednega profesorja je med drugim navedeno tudi minimalno število **mednarodno odmevnih** del/**člankov**: 3 za docenta, 7 za izrednega profesorja in 14 za rednega profesorja. Merila so tudi določala, da lahko kandidat določeno število del nadomesti z monografijo, delom monografije, učbenikom ali strokovnim dosežkom.

Kandidat mora vsaj dve deli objaviti v slovenskem jeziku. To ne velja za tujce.

Iz tega je sledilo, da morajo biti tudi dela, s katerimi kandidat nadomešča članke, v tujem jeziku.

Posledično je bila smiselna določba o minimalnem številu del v slovenenskem jeziku (za DO, IP, RP).

Sedanja ureditev pa omogoča da se kandidati za naziv docenta, izrednega in rednega profesorja volijo v naziv tudi z monografijami in deli monografij v slovenskem jeziku. Besedno zvezo “*mednarodno odmevni ali vrhunski članki”* je nadomestila besedna zveza “*pomembnih del z afiliacijo Univerze v Ljubljani*”. Tako bi se za naziv rednega profesorja lahko potegoval kandidat, ki ima 6 člankov v tujem jeziku in v ustreznih revijah ter 8 **slovenskih** objav npr.: kot delov monografij.

Izsek 42. člena Meril (UPB 2019)

*Kot pomembna dela na znanstvenih področjih se lahko upoštevajo:*

*- članki, objavljeni v enem od razširjenih* ***tujih jezikov****, v eni od* ***revij****, indeksiranih v SSCI ali SCI z IF>0 ter AHCI, ali v revijah, ki so po mnenju stroke po kakovosti in mednarodni odmevnosti primerljive s temi revijami, če je za habilitacijsko področje značilno, da SSCI, SCI revije z IF>0 oz. AHCI revije niso edino zanesljivo merilo za preverjanje odmevnosti,*

*- znanstvene monografije in deli znanstvenih monografij, izdani pri založbi s potrjenega seznama založnikov,*

*- ….*

Kljub temu, da je bil namen UL s prenovo krovnih habilitacijskih Meril zgolj **redakcijske narave** z namenom povečanja jasnosti in berljivosti, menijo, da sedanja Merila določajo milejše pogoje za izvolite v naziv docenta, izrednega in rednega profesorja.

Z namenom zagotovitve enakih pogojev, kot so za izvolitve v omenjene nazive veljali doslej, **predlagajo**, da se v drugi alineji drugega odstavka doda “***objavljeni v enem od razširjenih******tujih jezikov”*** *kot sledi:*

* *znanstvene monografije in deli znanstvenih monografij,* ***objavljeni v enem od razširjenih******tujih jezikov”****, izdani pri založbi s potrjenega seznama založnikov,*

**HK UL je preučila vprašanje članice UL FF, ki meni, da so se spremenile zahteve Meril v zvezi z jezikom objave monografije, ki jo kandidat lahko uveljavlja kot pomembno delo pri presoji bibliografije v okviru postopka izvolitve v naziv.**

**Habilitacijska komisija UL pojasnjuje oz. ugotavlja, da temu ni tako. 49. člen krovnih habilitacijskih Meril, ki so veljala do junija 2019, namreč govori izključno o člankih, objavljenih v revijah. Prav tako kriteriji za posamezne nazive najprej govorijo izključno o člankih, ki da morajo biti objavljeni v enem od »razširjenih tujih jezikov«, v nadaljevanju pa je opredeljeno, da te članke lahko nadomeščajo (v določenem obsegu) monografije, deli monografij, učbeniki in strokovni dosežki, pri čemer ni eksplicitno določeno, da morajo biti ti v enem od razširjenih tujih jezikov, kar tudi ne bi bilo smiselno, npr. za učbenike. Zato HK UL meni, da so zagotovljeni enaki pogoji za izvolitve, kot so veljali do sedaj, saj ne v prejšnji verziji Meril, ne v zadnji eksplicitno ni navedeno oz. zahtevano, da morajo biti monografije in njihovi deli objavljeni v enem od »razširjenih tujih jezikov«.**

**Z vsebinskega vidika pa HK UL meni, da je mednarodna odmevnost prav gotovo znak pomena znanstvene monografije ali njenega dela, kar je praviloma težko doseči, če ni objavljena v enem od »razširjenih tujih jezikov«. Zato je smiselno razmisliti o dopolnitvi krovnih habilitacijskih Meril v smeri natančnejše opredelitve tega določila, kot to predlaga UL FF, zato bo ta pobuda obravnavana ob njihovi naslednji spremembi.**

**HK UL poudarja, da se do morebitne spremembe krovnih habilitacijskih Meril interpretacija tega dela v ničemer ni spremenila in bo ta vidik pri presoji vlog upoštevan popolnoma na enak način kot do sedaj - to je, da ima pri presoji bibliografije mednarodna odmevnost del pomembno težo.**

**HK UL seznanja članico UL FF, da bo ob naslednji večji spremembi krovnih Meril ponovno obravnavala njihov predlog kot predlog spremembe Meril (in ne vrnitve v prejšnje stanje), pri čemer poudarja, da interpretacija tega člena pri obravnavi vlog kandidatov do nadaljnjega ostaja enaka kot do sedaj.**

**HK UL je soglasno podprla zgornji predlog.«**